FI Euroopan unionin virallinen lehti CE 84/295

(2004/C 84 E/0342)

KIRJALLINEN KYSYMYS E-0016/04

esittäjä(t): Jan Dhaene (Verts/ALE) komissiolle

(16. tammikuuta 2004)

Aihe: Grefacsa-yritys ja eläimistä saatavien sivutuotteiden käsittely

Katalonian autonomisella alueella sijaitsee ainoa Espanjan valtion kategoriaan I kuuluva tuotantolaitos, jolla on lupa käsitellä tämän kategorian eläimistä saatavia sivutuotteita. Kyseessä on Térmensissä sijaitseva yritys Grefacsa (Greixos i Farines Cárniques, S.A.), joka käsittelee erikseen määriteltyä riskiainesta, joka on suoraan yhteydessä hullun lehmän tautina tunnettuun naudan spongiformiseen enkefalopatiaan (BSE:hen) ja muihin tarttuviin tauteihin.

Tuotantolaitoksessa käsitellään jätteitä, jotka ovat periaatteessa peräisin useista Espanjan autonomioista ja Andorran valtiosta. Eläinjätteistä saadaan lihajauhoja ja -rasvoja, jotka yritys antaa kuljetettavaksi valvotuille kaatopaikoille tai polttolaitoksiin.

Saako Grefacsa-yritys EU:n tukia? Jos saa, mitä yrityksen toimintoja tuetaan? Kuljetetaanko saatuja sivutuotteita muihin EU:n jäsenvaltioihin? Jos kuljetetaan, minkä lainsäädännön perusteella erikseen määritellyksi riskiainekseksi luokiteltujen sivutuotteiden maastavienti on mahdollista?

Franz Fischlerin komission puolesta antama vastaus

(5. maaliskuuta 2004)

Eläimistä saatavia sivutuotteita koskevassa asetuksessa (EY) N:o 1774/2002 (1) määritellään terveyssäännöt, jotka koskevat eläimistä saatavien sivutuotteiden keräämistä, kuljetusta, varastointia, esikäsittelemistä, käsittelyä, käyttöä ja hävittämistä, eläimistä saatavien sivutuotteiden ja niistä johdettujen tuotteiden saattamista markkinoille ja tietyissä erityistapauksissa niiden vientiä ja kauttakuljetusta, jotta näistä ei olisi vaaraa kansanterveydelle. Eläimistä saatavien sivutuotteiden ja käsiteltyjen tuotteiden lähettäminen muihin jäsenvaltioihin on sallittu asetuksen 8 artiklan nojalla, edellyttäen, että tällainen lähettäminen on yhdenmukaista tuon artiklan kanavointia koskevien säännösten kanssa. Asetuksessa kielletään erikseen määritellyn riskiaineksen vienti kolmansiin maihin, mutta tuontia koskevia säännöksiä sovelletaan vasta 1. toukokuuta 2004 lähtien.

Merkittäviä rakennerahastohankkeita lukuun ottamatta yksittäisten hankkeiden valinta on koko ohjelmakauden 2000—2006 aikana jäsenvaltioiden viranomaisten vastuulla sen jälkeen kun komissio on hyväksynyt ohjelmat. Viranomaisten valitsemien ohjelmien on kuitenkin joka suhteessa oltava yhteisön lainsäädännön mukaisia, myös ympäristövaatimusten osalta.

Näin ollen, jäsenvaltion tarjoamaan tietoon viitaten komissio ilmoittaa arvoisalle parlamentin jäsenelle, että tähän asti kuusi Grefacsan ehdottamaa toimintoa on osittain saanut rahoitusta Katalonian autonomisen yhteisön maatalouden kehittämisohjelman 2000—2006 kohdasta ”maataloushankkeiden prosessoinnin ja markkinoinnin parantaminen”. Nämä toiminnot koskivat teknologisia ja ympäristönäkökohtiin liittyviä parannustoimia yrityksen tehtaissa Sant Joan les Fontsissa (Gironassa, 4 toimintoa) ja Térmensissä (Lleidassa, 2 toimintoa). Samat kansalliset viranomaiset ovat vahvistaneet, ettei tälle yritykselle ole myönnetty mitään tukea Euroopan aluekehitysrahastosta (EAKR).

Komissiolla ei ole tietoa sivutuotteiden mahdollisista kuljetuksista Espanjasta muihin jäsenvaltioihin.

(1) Euroopan parlamentin ja neuvoston asetus (EY) N:o 1774/2002, annettu 3 päivänä lokakuuta 2002, muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä (EYVL L 273, 10.10.2002).